Къабзагъэм и махуэр ягъэлъапIэ
Бахъсэн къалэ администрацэм и пресс-IуэхущIапIэм и унафэщI Чылар Аринэ хъыбар къызэрыдигъэщIамкIэ, Экологием и махуэр щагъэлъэпIащ а районым хиубыдэ еджапIэхэм.
«Урысей зэкъуэт» политикэ партым и Бахъсэн къудамэмрэ егъэджэныгъэмкIэ и управленэмрэ экологием теухуауэ къызэрагъэпэща урокхэр щрагъэкIуэкIащ район школхэм. 5 — 11-нэ классхэм я гъэсэн цIыкIухэм ягъэхьэзыра презентацэхэм къыщагъэлъэгъуащ къабзагъэр псом зэращхьэр, ар IэщIыб щIыным къигъанэ лъэужьхэр къызыхэщ теплъэгъуэхэр. А урокхэм щIыгъуу егъэджакIуэхэмрэ еджакIуэхэмрэ зэгъусэу тепсэлъыхьащ хьэуар, псыр, мэзхэр уцIэпIыным къишэ гузэвэгъуэхэм, ахэр хъумэным ехьэлIауэ зэфIэгъэкIыпхъэ лэжьыгъэхэм. Языныкъуэ школхэм я пщIантIэхэм жыгхэр щыхасащ.
— Дэтхэнэ зы сабийми цIыкIу щIыкIэ къыдэгъуэгурыкIуэн хуейщ къабзагъэм теухуауэ къыпэщылъ къалэныр. Абы щIэблэр къыщIэтэджыкIыу щытмэщ ди къэкIуэнур щефIэкIуэнур, — жиIащ «Урысей зэкъуэт» политикэ партым и къудамэу Бахъсэн районым щыIэм и унафэщI ДыщэкI Жаннэ.
Дыкъэзыухъуреихь щIыуэпсыр къабзэу хъума хъун папщIэ, апхуэдэ зэхыхьэ щхьэпэхэр нэхъыбэрэ егъэкIуэкIыпхъэу къалъытэ къызэгъэпэщакIуэхэм.
АФIЭУНЭ Синэ.
